માણસના મગજ ઉપર ચડેલું જુનૂન અને કશું કરી બતાવવાની ભાવનાને તમે મદહોશી કહી શકો ? જવાબ છે હા. શર્ત માત્ર એટલી જ કે તમે જે તે વિષયમાં રસમય થઇ ચુક્યા હોવા જોઈએ તો જ તમારી સાચી મદહોશી સમાજ અને લોકો સામે આવશે. થોડા સમય પહેલા સમાચાર પત્રમાં વાંચ્યું કે કંપનીમાં જોબ ના મળવાને પરિણામે એક એમબીએ કરેલી છોકરીએ આત્મહત્યા કરી અને પરિવારને તો શોકમય કરી જ નાખ્યો પરંતુ આજના કોર્પોરેટ જગતના લોકોને ખાસ કરીને એચ આર મેનેજરોને અને કોલેજના પ્લેસમેન્ટ ઓફિસરોને બતાવ્યું છે કે મારા માતા પિતાએ મને મોટી કરી અને મારું એમબીએ ભણવાનું સપનું પૂરું કરીને આજે જુઓ તમે એ સપનાને અને બાપની એક કોડભરી કન્યા કે જેને લગ્ન મંડપમાં વિદાય આપવાની હોય તેને સ્મશાનમાં અગ્નિદાહ આપ્યો એ વસ્તુ એ જ બતાવે છે કે કોઈક જગ્યાએ કશી ખામી છે નહીતર એ છોકરીએ આજે આત્મહત્યા ન કરી હોત. મારી પાસે આવતા બાયોડેટા અને મિત્રોના ફોન કોલ્સ ઉપરથી ખબર પડી કે આજે એમબીએ કરેલા કેટલાયે છોકરા છોકરીઓ આજે નોકરી વગરના છે અને નિરાશ થઇ જવાની તૈયારીમાં છે. એમને જરૂર છે માત્ર એક ચમચી 'મદહોશીના ડોઝની' કે જેને તમે 'આત્મવિશ્વાસ' કહી શકો.